b'\n_START_ARTICLE_\nDora Gruden\n_START_SECTION_\nDelo\n_START_PARAGRAPH_\nNjeno literarno ustvarjenje se je za\xc4\x8delo s prozo. V reviji \xc5\xbdenski svet so objavljena pripovedna dela: Nona (1925), Dina ima svojo prijateljico (1926) in Drobtine (1926)._NEWLINE_Nadaljevala je s pesni\xc5\xa1tvom in leta 1926 napisala pesem V spomin Fan\xc4\x8di Jurca, ki je iz\xc5\xa1la v reviji Edinost. Njene pesmi so bile med letoma 1926 in 1933 objavljene v \xc5\xbdenskem svetu. Leta 1932 je iz\xc5\xa1la njena edina pesni\xc5\xa1ka zbirka Rde\xc4\x8de kamelije, ki jo je izdala zalo\xc5\xbeba Belo-modra knji\xc5\xbenica v Ljubljani._NEWLINE_Njen pesni\xc5\xa1ki opus zajema tudi dalj\xc5\xa1i pesnitvi Beograjska pisma in Ljubljanska pisma, ki jih je leta 1949 objavila v reviji Razgledi. Pisala je tudi otro\xc5\xa1ke in mladinske pesmi, ki so bile objavljene v Cicibanu, Pionirju in Pionirskem listu. Leta 1950 so v Koledarju Osvobodilne fronte za Tr\xc5\xbea\xc5\xa1ko ozemlje bile objavljene Dorine pesmi Ob Pre\xc5\xa1ernovem spomeniku, Pravica in Ni ve\xc4\x8d vojne. Pisala je tudi za Pavliho. V reviji Rodna gruda-revija za Slovence po svetu je objavljala uganke._NEWLINE_V njeni zapu\xc5\xa1\xc4\x8dini je tudi nikoli objavljena prozna pesnitev Dogodiv\xc5\xa1\xc4\x8dina male Brede. Njena pesem \xc4\x8cri\xc4\x8dek na vrtu je bila uglasbena, uglasbil jo je Rado Simoniti._NEWLINE_Njene pesmi imajo po ve\xc4\x8dini ljubezensko tematiko, vendar ni znano, komu so bile namenjene, kdo je bil kriv njenega ljubezenskega trpljenja. Pesnica je namre\xc4\x8d bila bolj samotarske narave, ni se zaupala nikomur, le papirju. Nanj je izlila vsa svoja ob\xc4\x8dutja, misli in bole\xc4\x8dine._NEWLINE_Zgodnje pesmi Dore Gruden izra\xc5\xbeajo pesni\xc4\x8din nemir, ki nikakor ne najde utehe. Njene pesmi izhajajo iz nje same, kot je za novo romantiko zna\xc4\x8dilno: predstavljajo njeno notranjost in ob\xc4\x8dutja. Za izra\xc5\xbeanje ji je zelo pri srcu oblika soneta, ve\xc4\x8d pesmi je napisala tudi v prostem verzu. Ve\xc4\x8dina njenih pesmih je v rimah: prestopni, oklepajo\xc4\x8di, zapleteni. Nekaj pesmi je brez rime. Veliko se poslu\xc5\xbeuje enjambementa. Lirski subjekt v pesmih Dore Gruden je ve\xc4\x8dinoma izena\xc4\x8den s pesnico, to velja tudi za otro\xc5\xa1ke pesmi in prozo._NEWLINE_Teme, ki jih prina\xc5\xa1a literarni opus Dore Gruden, so ljubezenska, domovinska, zgodovinska, hrepenenje, erotika, smrt \xe2\x80\x93 njeno delo se zelo navezuje na zgodovinsko dogajanje v \xc4\x8dasu njenega \xc5\xbeivljenja.'